CELEX: 32013D0754
Language: ro
Date: 2013-12-11 00:00:00
Title: 2013/754/UE: Decizia de punere în aplicare a Comisiei din 11 decembrie 2013 privind măsurile de prevenire a introducerii și a răspândirii în Uniune a Guignardia citricarpa Kiely (toate sușele patogene la Citrus ), în ceea ce privește Africa de Sud [notificată cu numărul C(2013) 8781]

13.12.2013   
            
            
               RO
            
            
               Jurnalul Oficial al Uniunii Europene
            
            
               L 334/44
            
         DECIZIA DE PUNERE ÎN APLICARE A COMISIEI
   din 11 decembrie 2013
   privind măsurile de prevenire a introducerii și a răspândirii în Uniune a Guignardia citricarpa Kiely (toate sușele patogene la Citrus), în ceea ce privește Africa de Sud
   [notificată cu numărul C(2013) 8781]
   (2013/754/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               
                  Guignardia citricarpa Kiely (toate sușele patogene la Citrus), denumit în continuare „organismul specificat”, este un organism dăunător menționat în anexa II partea A secțiunea I litera (c) punctul 11 la Directiva 2000/29/CE. Nu s-a înregistrat prezența sa în Uniune. El este găzduit, în principal, de plantele de Citrus L. și este deosebit de dăunător pentru aceste plante.
            
         
               (2)
            
            
               În conformitate cu articolul 5 alineatul (1) din Directiva 2000/29/CE, coroborat cu anexa IV partea A secțiunea I punctul 16.4 la directiva respectivă, statele membre trebuie să interzică introducerea pe teritoriul lor a fructelor de Citrus L. și a hibrizilor acestora, denumite în continuare „fructele specificate”, originare din țări terțe, dacă nu sunt îndeplinite cerințele speciale menționate la acest punct.
            
         
               (3)
            
            
               Deși Comisia îi comunicase deja Africii de Sud preocupările sale referitoare la statutul fitosanitar al fructelor specificate și deși Africa de Sud oferise garanții conform cărora măsurile necesare urmau să fie luate, statele membre au semnalat 36 de interceptări de loturi de fructe specificate infestate cu organismul specificat în perioada cuprinsă între iulie și noiembrie 2013, în cursul inspecțiilor importurilor de astfel de fructe originare din Africa de Sud.
            
         
               (4)
            
            
               Ținând cont de aceste interceptări, se concluzionează că actualele garanții fitosanitare ale Africii de Sud nu sunt suficiente pentru prevenirea introducerii organismului specificat în Uniune.
            
         
               (5)
            
            
               Aceste interceptări nu au vizat zone recunoscute de Africa de Sud ca fiind indemne de organismul specificat. Deși o evaluare a statutului fitosanitar a acestor zone este încă necesară pentru a le recunoaște ca fiind indemne de organismul specificat, prin modificarea Deciziei 2006/473/CE a Comisiei (2), introducerea fructelor specificate originare din aceste zone ar trebui să fie, în continuare, autorizată. Având în vedere riscul fitosanitar implicat, nu ar trebui autorizată introducerea fructelor specificate originare din orice altă zonă din Africa de Sud.
            
         
               (6)
            
            
               În consecință, introducerea în Uniune a fructelor specificate originare din zone din Africa de Sud, altele decât cele recunoscute ca fiind indemne de organismul specificat prin Decizia 2006/473/CE, ar trebui autorizată doar dacă fructele sunt originare din zone recunoscute de Africa de Sud ca fiind indemne de organismul respectiv. Certificatul fitosanitar oficial care însoțește aceste fructe specificate ar trebui să specifice originea lor într-una dintre aceste zone.
            
         
               (7)
            
            
               Măsurile prevăzute în prezenta decizie ar trebui să se aplice doar fructelor specificate produse în cursul perioadei de vegetație 2012/2013.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   În ceea ce privește fructele de Citrus L. originare din Africa de Sud și produse în cursul perioadei de vegetație 2012/2013, punctul 16.4 literele (c) și (d) din anexa IV partea A secțiunea I la Directiva 2000/29/CE se aplică doar fructelor originare din următoarele zone:
   
               (a)
            
            
               Provincia Cap Nord: districtele magistrale Barkly West, Gordonia, Hay, Herbert, Hopetown, Kenhardt, Kimberley, Namakwaland și Prieska;
            
         
               (b)
            
            
               Provincia Free State: districtele magistrale Boshof, Fauresmith, Jacobsdal, Koffiefontein și Philippolis; și
            
         
               (c)
            
            
               Provincia de Nord-Vest: districtele magistrale Christiana și Taung.
            
         Certificatul fitosanitar oficial menționat la articolul 13 alineatul (1) punctul (ii) din Directiva 2000/29/CE, care însoțește aceste fructe, specifică zona de origine la rubrica „Declarație suplimentară”.
   Articolul 2
   Prezenta decizie se adresează statelor membre.
   
      Adoptată la Bruxelles, 11 decembrie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 187, 8.7.2006, p. 35.